CELEX: 32020R0279
Language: et
Date: 2020-02-27 00:00:00
Title: Komisjoni määrus (EL) 2020/279, 27. veebruar 2020, millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses soja hemitselluloosi (E 426) kasutamisega (EMPs kohaldatav tekst)

28.2.2020   
               
               
                  ET
               
               
                  Euroopa Liidu Teataja
               
               
                  L 59/6
               
            
         KOMISJONI MÄÄRUS (EL) 2020/279,
         27. veebruar 2020,
         millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses soja hemitselluloosi (E 426) kasutamisega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3,
         ning arvestades järgmist:
         
                     (1)
                  
                  
                     Määruse (EÜ) nr 1333/2008 II lisas on sätestatud liidu loetelu toidus kasutada lubatud lisaainete kohta ja kõnealuste lisaainete kasutamise tingimused.
                  
               
                     (2)
                  
                  
                     Kõnealust loetelu võib komisjoni algatusel või pärast taotluse esitamist ajakohastada Euroopa Parlamendi ja nõukogu määruse (EÜ) nr 1331/2008 (2) artikli 3 lõikes 1 osutatud ühtse menetluse kohaselt.
                  
               
                     (3)
                  
                  
                     Määruse (EÜ) nr 1333/2008 II lisa kohaselt on soja hemitselluloosi (E 426) praegu lubatud kasutada toidu lisaainena paljudes toiduainetes, mille puhul piirnormid varieeruvad vahemikus 1 500 kuni 30 000 mg/kg.
                  
               
                     (4)
                  
                  
                     16. augustil 2017 esitati taotlus laiendada soja hemitselluloosi (E 426) kasutamist stabilisaatorina maitsestatud hapendatud piimatoodetes ja maitsestatud jookides. Seejärel tehti taotlus vastavalt määruse (EÜ) nr 1331/2008 artiklile 4 liikmesriikidele kättesaadavaks.
                  
               
                     (5)
                  
                  
                     Soja hemitselluloosi (E 426) kasutamine stabilisaatorina maitsestatud hapendatud piimatoodetes ja maitsestatud jookides takistab valkude aglomeratsiooni ja sadenemist ning faaside eraldumist happelistes tingimustes.
                  
               
                     (6)
                  
                  
                     Vastavalt määruse (EÜ) nr 1331/2008 artikli 3 lõikele 2 peab komisjon selleks, et ajakohastada toidu lisaaineid käsitlevat liidu loetelu, mis on sätestatud määruse (EÜ) nr 1333/2008 II lisas, küsima Euroopa Toiduohutusametilt (edaspidi „toiduohutusamet“) arvamust, välja arvatud juhul, kui kõnealune ajakohastamine ei mõjuta inimeste tervist.
                  
               
                     (7)
                  
                  
                     14. märtsil 2017 avaldas toiduohutusamet teadusliku arvamuse, milles hinnati ümber soja hemitselluloosi (E 426) toidu lisaainena kasutamise ohutus (3). Toiduohutusamet jõudis järeldusele, et on väga ebatõenäoline, et soja hemitselluloosi (E 426) praegune kasutus toidu lisaainena põhjustaks ohutusprobleeme ning et puudub vajadus kehtestada arvuline aktsepteeritav päevadoos. Sellist järeldust kasutatakse väga madala ohutasemega ainete korral ja ainult siis, kui on olemas usaldusväärsed andmed nii kokkupuute kui ka toksilisuse kohta ning tõenäosus, et inimeste tervist võiksid kahjustada kogused, mis ei põhjusta loomadel toitumusliku tasakaalu kõikumisi, on väike (4).
                  
               
                     (8)
                  
                  
                     Määruse (EÜ) nr 1333/2008 II lisa C osas on määratletud kõik lisaainete rühmad. Üldiselt on C osa I rühmas loetletud need toidu lisaained, välja arvatud värv- ja magusained, mille puhul puudub vajadus kehtestada arvuline aktsepteeritav päevadoos, ja mida on paljudes toitudes lubatud kasutada quantum satis põhimõtte kohaselt, nagu on määratletud kõnealuse määruse artikli 3 lõike 2 punktis h.
                  
               
                     (9)
                  
                  
                     Soja hemitselluloosi (E 426) ohutushindamise tulemus võimaldab kanda selle aine määruse (EÜ) nr 1333/2008 II lisa C osa I rühma. Kuna määruse (EÜ) nr 1333/2008 II lisa E osa kohaselt on I rühma lisaainete kasutamine maitsestatud hapendatud piimatoodetes ja maitsestatud jookides juba lubatud, võimaldaks soja hemitselluloosi (E 426) lisamine I rühma kasutuse laiendamise taotluse rahuldada. Ühtlasi muudaks soja hemitselluloosi (E 426) lisamine I rühma ülearuseks olemasolevad soja hemitselluloosi (E 426) käsitlevad kanded määruse (EÜ) nr 1333/2008 II lisa E osas, sest I rühma lisaaineid on lubatud kasutada kõigis asjaomastes toidugruppides, ning seetõttu tuleks nimetatud kanded välja jätta. Samuti tuleks välja jätta viide soja hemitselluloosi (E 426) piirnormile määruse (EÜ) nr 1333/2008 II lisa E osa 17. toidugrupi (toidulisandid, nagu määratletud Euroopa Parlamendi ja nõukogu direktiivis 2002/46/EÜ (5)) sissejuhatavast osast, sest I rühma kuuluvana on soja hemitselluloosi (E 426) lubatud kasutada quantum satis põhimõtte kohaselt.
                  
               
                     (10)
                  
                  
                     Seetõttu tuleks määruse (EÜ) nr 1333/2008 II lisa vastavalt muuta.
                  
               
                     (11)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EÜ) nr 1333/2008 II lisa muudetakse vastavalt käesoleva määruse lisale.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 27. veebruar 2020
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 354, 31.12.2008, lk 16.
         
            (2)  Euroopa Parlamendi ja nõukogu 16. detsembri 2008. aasta määrus (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus (ELT L 354, 31.12.2008, lk 1).
         
            (3)  EFSA Journal 2017; 15(3): 4721.
         
            (4)  EFSA Journal 2014; 12(6): 3697, „Statement on a conceptual framework for the risk assessment of certain food additives re-evaluated under Commission Regulation (EU) No 257/2010“.
         
            (5)  Euroopa Parlamendi ja nõukogu 10. juuni 2002. aasta direktiiv 2002/46/EÜ toidulisandeid käsitlevate liikmesriikide õigusaktide ühtlustamise kohta (ELT L 183, 12.7.2002, lk 51).
      
      
         
            LISA
            Määruse (EÜ) nr 1333/2008 II lisa muudetakse järgmiselt:
            
                        1)
                     
                     
                        C osas lisatakse I rühma kande E 425 järele kanne E 426:
                        
                                    „E 426
                                 
                                 
                                    Soja hemitselluloos
                                 
                                 
                                    
                                       quantum satis“
                                    
                                 
                              
                  
                        2)
                     
                     
                        E osa muudetakse järgmiselt:
                        
                                    a)
                                 
                                 
                                    E 426 (soja hemitselluloosi) käsitlevad kanded jäetakse välja järgmistest toidugruppidest: 04.2.6 (töödeldud kartulitooted), 05.2 (muud kondiitritooted, sealhulgas hingeõhku värskendavad pisimaiused), 05.4 (kaunistused, vaabad ja täidised, välja arvatud puuvilja- ja marjapõhised täidised, mis kuuluvad gruppi 4.2.4), 06.5 (nuudlid), 06.7 (eelkeedetud või töödeldud teraviljatooted), 07.2 (valikpagaritooted), 10.2 (töödeldud munad ja munatooted), 12.6 (kastmed), 14.1.4 (maitsestatud joogid), 17.1 (tahked toidulisandid, välja arvatud imikute ja väikelaste toidulisandid) ja 17.2 (vedelad toidulisandid, välja arvatud imikute ja väikelaste toidulisandid).
                                 
                              
                                    b)
                                 
                                 
                                    Toidugruppi 17 (toidulisandid, nagu on määratletud direktiivis 2002/46/EÜ) käsitleva kande sissejuhatav osa asendatakse järgmisega:
                                    
                                                „17.
                                                
                                             
                                             
                                                
                                                   Toidulisandid, nagu määratletud direktiivis 2002/46/EÜ
                                                
                                             
                                          
                                                 
                                             
                                             
                                                SISSEJUHATAV OSA, MIS KEHTIB KÕIKIDE ALAMKATEOORIATE PUHUL
                                             
                                          
                                                 
                                             
                                             
                                                Näidatud on värvainete, polüoolide, magusainete ning E 200–213, E 338–452, E 405, E 416, E 432–436, E 459, E 468, E 473–475, E 491–495, E 551–553, E 901–904, E 961, E 1201–1204, E 1505 ja E 1521 kasutuse piirnormid tootja juhiste järgi valmistatud tarbimisvalmis toidulisandites.
                                                Nende toidulisandite lahjendustegur, mida tuleb lahjendada, tuleb esitada koos kasutusjuhisega.“